На основу члана 37, тачка 24 Статута Града Ниша („Службени лист Града Ниша“, бр. 88/2008), Скупштина Града Ниша на седници одржаној \_\_\_\_\_\_\_\_\_\_\_ 2015. године, доноси

Р Е Ш Е Њ Е

 I УСВАЈА СЕ Извештај о раду са Финансијским извештајем за 2014.годину Центра за социјални рад „Свети Сава“ Ниш, број 01-199 од 02.02.2015. године, који је усвојио Управни одбор Установе, Одлуком број 01-201 на седници одржаној 02.02.2015. године.

 II Решење доставити: Центру за социјални рад „Свети Сава“ Ниш, Управи за дечију, социјалну и примарну здравствену заштиту и Управи за финансије, изворне приходе локалне самоуправе и јавне набавке.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ године

СКУПШТИНА ГРАДА НИША

 ПРЕДСЕДНИК

Проф. др Миле Илић

 \_\_\_\_\_\_\_\_\_\_\_\_\_\_\_\_\_\_\_

**О б р а з л о ж е њ е**

 Управни одбор Центра за социјални рад „Свети Сава“ Ниш на седници одржаној дана 02.02. 2015. године Одлуком бр. 01-201 усвојио је Извештај о раду са Финансијским извештајем Центра за социјални рад „Свети Сава“ Ниш за 2014. годину и доставио Управи за дечију, социјалну и примарну здравствену заштиту.

Центар за социјални рад одлучује о остваривању права корисника утврђених Законом о социјалној заштити и о коришћењу услуга социјалне заштите које обезбећује Република Србија, аутономна покрајина и јединица локалне самоуправе и врши друге послове утврђене законом и прописима донетим на основу закона. Такође, у складу са актима јединице локалне самоуправе, учествује у пословима планирања и развоја социјалне заштите у јединици локалне самоуправе.

Центар за социјални рад је :

* иницирао и развијао превентивне и друге програме који доприносе задовољавању индивидуалних и заједничких потреба грађана у области социјалне заштите на територији јединице локалне самоуправе за коју је основан,
* иницирао и развијао превентивне и друге програме, који доприносе спречавању и сузбијању социјалних проблема
* и обављао и друге послове у области социјалне заштите у складу са законом и другим прописима.

Највећи број домаћинстава, чак 63% припада категорији ниског и средње ниског материјалног положаја. Већина тих домаћинстава нису у стању да измирују своје обавезе по основу становања. Најугроженије категорије домаћинстава су сеоска домаћинства, домаћинства из категорије социјално угрожених и рањивих друштвених група, ромска домаћинства, расељена , избегла лица...

Током извештајног периода за 2014 годину на евиденцији Центра је евидентирано 40.667 корисника, односно по нашој евиденцији 21.187 породица се обратило Центру за социјални рад, како би остварили одређене мере, односно услуге. Током 2014. се бележи повећање броја корисника у односу на 2012. годину од 23,52%, односно 6,26% у односу на 2013. годину.

Кад говоримо о броју породица на активној евиденцији Центра на дан 31.12. 2014. године се налази 21187 породица. У односу на претходни извештајни период исказано је процентуално повећање броја породица од 9,12%, док је у односу на 2012. проценат повећања броја породица 26.60%

Већина корисника социјалне новчане помоћи припадала је ромској популацији, поред осталог, јер је наталитет код ове популације, за разлику од већинског народа, изузетно висок.

Број корисника у Центру за социјални рад из категорије незапослених износи око 16.486, мада тај број није апсолутан, јер постоје и корисници социјалне заштите о којима нема података о радном статусу.

Крајем 2014. године Влада Републике Србије је донела У Р Е Д Б У О МЕРАМА СОЦИЈАЛНЕ УКЉУЧЕНОСТИ КОРИСНИКА НОВЧАНЕ СОЦИЈАЛНЕ ПОМОЋИ.

Мере социјалне укључености су активности које омогућавају превазилажење неповољне социјалне ситуације корисника новчане социјалне помоћи, који је способан за рад (у даљем тексту: корисник), у смислу Прописа о раду, Прописа о запошљавању, Прописа о пензијском и инвалидском осигурању, Прописа који уређују образовање, Прописа који уређују здравствену заштиту и Прописа о професионалној рехабилитацији и запошљавању особа са инвалидитетом, којима се обезбеђује социјална укљученост.

Видови активације су:

**1)** образовање укључивањем корисника у одређени образовни ниво (формално образовање),

**2)** стицање знања и вештина путем организовања обука, курсева и сл. (неформално образовање),

**3)** запошљавање,

**4)** лечење,

**5)**друштвено користан рад, односно рад у локалној заједници.

Центар за социјални рад је овом Уредбом добио нова задужења и обавезе за око 7800 корисника новчане социјалне помоћи, који то право користе на основу незапослености, односно радне способности.

Услуге неодложних интервенција, као услуге социјалне заштите се пружају ради осигурања безбедности у ситуацијама које угрожавају живот, здравље и развој корисника и обезбеђују се целодневно.Током претходне године реализована је 271 неодложна интервенција.

Анализом броја корисника новчане социјалне помоћи за трогодишњи период, 2012.-2014.година, дошло се до података да је у том периоду дошло до изузетно високог процентуалног повећања броја корисника новчане социјалне помоћи. Један од кључних разлога за то је доношење новог Закона о социјалној заштити, висок проценат евидентираних незапослених лица и тешке социо-економске прилике у граду, јер све већи број грађана живи у апсолутном сиромаштву. Број корисника новчане социјалне помоћи током поменутог трогодишњег периода износио је :

* 2012. – 12.834
* 2013. – 15.471
* 2014. – 16.753

У 2014. корисници народне кухиње то право остварују по основу неспособности за рад. Тако да у 2014. години исказујемо број лица, а не породица и он износи 1257.

У извештајном периоду је преко Центра остварило право на једнократне новчане помоћи 3717 грађана. Од тога је 841 грађанин добровољно радно ангажован током 2014.године. Број корисника увећане једнократне новчане помоћи износио је 83.

 Специјализовани послови социјалне заштите обухватају индивидуално и групно саветовање и породичну терапију, медијацију, спровођење акредитованих програма интензивних услуга подрчке породици, акредитованих социо едукативних програма и акредитованих програма третмана.

Имајући у виду да Центар за социјални рад „Свети Сава“ Ниш одлучује о остваривању права корисника утврђених Законом о социјалној заштити и о коришћењу услуга које обезбеђује Република Србија, аутономна покрајина и јединица локалне самоуправе и врши друге послове утврђене Законом и прописима донетим на основу Закона, и да, у складу са локалном самоуправом учествује у пословима планирања и развоја социјалне заштите у јединици локалне самоуправе, Управа за дечију, социјалну и примарну здравствену заштиту предлаже доношење Решења као у диспозитиву.

 УПРАВА ЗА ДЕЧИЈУ, СОЦИЈАЛНУ

 И ПРИМАРНУ ЗДРАВСТВЕНУ ЗАШТИТУ

 - НАЧЕЛНИК –

 Мирјана Поповић

 \_\_\_\_\_\_\_\_\_\_\_\_\_\_\_